Document ID: 32011R0716

REGOLAMENT TAL-KUNSILL (UE) Nru 716/2011
tad-19 ta’ Lulju 2011
li jistabbilixxi l-opportunitajiet tas-sajd għall-inċova fil-Bajja ta’ Biscay għall-istaġun tas-sajd 2011/2012
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(3) tiegħu,
Wara li kkunsidra l-proposta mill-Kummissjoni Ewropea,
Billi:
(1)
Hija r-responsabbiltà tal-Kunsill li jistabbilixxi l-Qabdiet Totali Permessi (TACs) għal kull tip ta’ sajd jew grupp ta’ sajd. L-opportunitajiet tas-sajd għandhom jiġu distribwiti fost l-Istati Membri b’tali mod li f’kull Stat Membru tiġi żgurata l-istabbiltà relattiva ta’ attivitajiet tas-sajd għal kull stokk jew grupp ta’ stokkijiet u billi jitqiesu adegwatament l-għanijiet tal-Politika Komuni tas-Sajd stabbiliti bir-Regolament tal-Kunsill (KE) Nru 2371/2002 tal-20 ta’ Diċembru 2002 dwar il-konservazzjoni u l-isfruttar sostenibbli ta’ riżorsi tas-sajd skont il-Politika Komuni dwar is-Sajd (1).
(2)
Għall-finijiet ta’ġestjoni adegwata u ssimplifikata tal-istokk, huwa xieraq li jiġu stabbiliti TAC u kwoti għall-Istati Membri għall-istokk tal-inċova fil-Bajja ta’ Biscay (is-Subżona VIII tal-ICES VIII) għal staġun ta’ ġestjoni annwali mill-1 ta’ Lulju sat-30 ta’ Ġunju tas-sena ta’ wara, minflok perjodu ta’ ġestjoni ta’ sena kalendarja.
(3)
Ir-Regolament tal-Kunsill (UE) Nru 57/2011 (2) jistabbilixxi l-opportunitajiet tas-sajd għal ċerti stokkijiet tal-ħut għall-2011, eskluża l-inċova fil-Bajja ta’ Biscay.
(4)
It-TAC għall-inċova fil-Bajja ta’ Biscay għall-istaġun tas-sajd 2011/2012 għandha tkun stabbilita abbażi tal-parir xjentifiku disponibbli, u billi jitqiesu l-aspetti bijoloġiċi u soċjo-ekonomiċi filwaqt li jiġi żgurat trattament ġust bejn is-setturi tas-sajd.
(5)
Sabiex tipprovdi għal pjan multiannwali għall-istokk tal-inċova fil-Bajja ta’ Biscay li jkopri l-istaġun tas-sajd u jistabbilixxi r-regola tal-kontroll tal-ħsad li tapplika biex jiġu stabbiliti l-opportunitajiet tas-sajd, fid-29 ta’ Lulju 2009, il-Kummissjoni ppreżentat proposta għal Regolament li jistabbilixxi pjan fit-tul għall-istokk tal-inċova fil-Bajja ta’ Biscay u għas-sajd li jisfrutta dak l-istokk. B’kunsiderazzjoni ta’ dik il-proposta tal-Kummissjoni u billi l-valutazzjoni tal-impatt li fuqha hija bbażata l-proposta tipprovdi għall-valutazzjoni l-iktar riċenti tal-impatt ta’ deċiżjonijiet fuq l-opportunitajiet tas-sajd għall-istokk tal-inċova fil-Bajja ta’ Biscay, huwa xieraq li tiġi stabbilita TAC għal dak l-istokk skont dan. Il-parir mill-STECF maħruġ fil-15 ta’ Lulju 2011 jistma l-bijomassa tal-istokk għal madwar 98 450 tunnellata. B’riżultat ta’ dan, it-TAC għall-istaġun tas-sajd mill-1 ta’ Lulju 2011 sat-30 ta’ Ġunju 2012 għandha tiġi stabbilita għal 29 700 tunnellata.
(6)
Minħabba l-ambitu speċifiku u ż-żmien tal-applikazzjoni tal-opportunitajiet tas-sajd għall-inċova, huwa xieraq li jiġu stabbiliti dawk l-opportunitajiet tas-sajd permezz ta’ Regolament separat. Is-sajd għandu, madankollu jibqa’ suġġett għad-dispożizzjonijiet ġenerali tar-Regolament (UE) Nru 57/2011 fir-rigward tal-kundizzjonijiet għall-użu tal-kwota.
(7)
Skont l-Artikolu 2 tar-Regolament tal-Kunsill (KE) Nru 847/96 tas-6 ta’ Mejju 1996 li jdaħħal kundizzjonijiet addizzjonali għal ġestjoni minn sena għal sena tat-TACs u l-kwoti (3), huwa meħtieġ li jiġi stabbilit sa fejn l-istokk tal-inċova fil-Bajja ta’ Biscay huwa suġġett għall-miżuri stabbiliti f’dak ir-Regolament.
(8)
Minħabba l-bidu tal-istaġun tas-sajd 2011/2012 u għall-finijiet tar-rappurtar annwali tal-qabdiet, dan ir-Regolament għandu jidħol fis-seħħ minnufih u japplika mill-1 ta’ Lulju 2011,
ADOTTA DAN IR-REGOLAMENT:
Artikolu 1
Opportunitajiet tas-sajd għall-inċova fil-Bajja ta’ Biscay
1. Il-qabda totali permissibbli (TAC) u l-allokazzjoni tagħha bejn l-Istati Membri għall-istaġun tas-sajd mill-1 ta’ Lulju 2011 sat-30 ta’ Ġunju 2012 għall-istokk tal-inċova fis-Subżona VIII tal-ICES kif iddefiniti fir-Regolament (KE) Nru 218/2009 tal-Parlament Ewropew u tal-Kunsill (4), għandhom ikunu kif ġej (spjegati f’tunnellati ta’ piż ta’ ħut ħaj):
Speċi
:
Inċova
Engraulis encrasicolus
Żona tal-ICES
:
VIII
(ANE/08.)
Spanja
26 730
TAC Analitika
Franza
2 970
L-UE
29 700
TAC
29 700
2. L-allokazzjoni tal-opportunitajiet tas-sajd kif stabbilita fil-paragrafu 1 u l-użu tagħha għandha tkun suġġetta għall-kundizzjonijiet stipulati fl-Artikoli 9, 12 u 14 tar-Regolament (UE) Nru 57/2011.
3. L-istokk imsemmi fil-paragrafu 1 għandu jitqies bħala suġġett għal TAC analitiku għall-finijiet tar-Regolament (KE) Nru 847/96. L-Artikolu 3(2) u (3) u l-Artikolu 4 ta’ dak ir-Regolament għandhom japplikaw.
Artikolu 2
Dħul fis-seħħ
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Lulju 2011.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-19 ta’ Lulju 2011.

Labels: 11
18
6